Riesaq lejn tmiemu l-ġuri ta’ żagħżugħ li jinsab akkużat li flimkien ma’ żewġ persuni oħra daħlu f’dar ta’ anzjana biex jisirquha u kkaġunawlha ġrieħi gravi u żammewha kontra l-volonta tagħha. Dalgħodu tela’ fuq il-pedana tax-xhieda l-akkużat innifsu. Iż-żagħżugħ ta’ 25 sena minn Ħal Qormi li għaddej ġuri dwar attentat ta’ serqa minn dar ta’ anzjana f’Ħal Qormi għażel li jixhed u caħad li hu kien involut fil-każ. Jonathan Felice jinsab mixli li f’Ġunju ta’ tmien snin ilu, daħal flimkien ma’ żewġ persuni oħra fid-dar tal-anzjana biex jisirquha u kkaġunawlha ġrieħi, fosthom gravi. Iż-żagħżugħ qal li l-anzjana li nsterqet, kienet tafu sew għax meta kien iżgħar kien jilgħab fit-triq tagħha. Il-prosekuzzjoni qed issostni li l-anzjana dejjem kienet konsistenti fix-xhieda tagħha u dejjem qalet li Felice kien wieħed mit-tliet ħallelin. Il-prosekuzzjoni qalet li l-anzjana għarfet liż-żagħżugħ erba’ darbiet – waqt l-investigazzjonijiet u fil-kumpilazzjoni tax-xhieda fil-Qorti.